За два дні да пачатку адменены канцэрт гурта Крамбамбуля на чале з Лявонам Вольскім, які меўся адбыцца 17 сакавіка ў мінскім паб-клубе Госці. Усё адбылося па таму ж сцэнару, што і з папярэднімі выступамі фігурантаў чорнага спіса – уладальнікаў пляцоўкі у Мінгарвыканкаме папрасілі знайсці прычыну, каб не праводзіць канцэрт. Прычына знайшлася – квіткі на Крамбамбулю не прадаюць, бо захварэў вакаліст. Хваробу праўда не ўзгаднілі з лідэрам праекту Лявонам Вольскім. Самога музыканта такая навіна не надта здзівіла. Лявон нават падзякаваў чыноўнікам за піар і выказаў спадзяванне, што продаж альбомаў Крамбамбулі у сувязі з гэтым узрасце. Чорны спіс з пералікам непажаданых выканаўцаў быў разасланы 2 сакавіка ў беларускія СМІ і культурныя ўстановы. Афіцыйна ніхто яго наяўнасць не пацвярджае, але бачна, што прытрымліваюцца яго строга. Да гэтага былі адмененыя канцэрты Ляпіса Трубяцкога у Гомелі, Змітра Вайцюшкевіча ў Брэсце, гурта Нейра дзюбель у Мінску. Tweet